Podrijetlo zaraze antraksom (11/10/01) - 2001-10-11
Radi li se o nesretnom, ali prirodno nastalom slučaju, ili o zločinu bioterorizma?
Američki zdravstveni dužnosnici kažu da je soj antraksa, od kojeg je prošli tjedan umrla jedna osoba na Floridi, kako izgleda, nastao ljudskim djelovanjem. Ovo je otkriće važan trag u istrazi tijekom koje savezni istražitelji pokušavaju ustanoviti da li se radilo o nesretnom, ali prirodno nastalom, slučaju ili o namjernom zločinačkom činu, koji bi vjerojatno ukazivao na bioterorizam. Znanstvenici, koji se bave antraksom, upozoravaju da bi trebalo učiniti znatno više kako bi se stanovnike Sjedinjenih država zaštitilo od budućih zaraza ili izbijanja ove bolesti. Prošlo je tjedan dana otkako je jedan uposlenik floridskih novina podlegao antraksu, a još dvoje njegovih kolega s posla ima pozitivan rezultat testiranja na bakteriju antraksa. Stotine drugih uposlenika ovih novina podvrgnuti su testiranju na antraks i čekaju rezultate. Premda zdravstveni djelatnici raspolažu s vrlo malo odgovora na goruća pitanja, oni i dalje naglašavaju da nema razloga za paniku. Alina Alonso, iz Odsjeka za javno zdravstvo okruga Palm Beach kaže da nema pokazatelja da se radi o epidemiji antraksa, odnosno bedrenice. "Potrebne su tisuće spora bakterija da bi se jedna osoba zaista razbolila. Nema razloga vjerovati da se tako nešto dogodilo." Ovakve tvrdnje mala su utjeha kolegama muškarca koji se razbolio i umro u roku od nekoliko dana nakon dijagnosticiranja antraksa. Debbie Duckworth je bila testirana na antraks u ponedjeljak. "Čekam rezultat testiranja i nadam se da neće biti pozitivan. Stvarno ne znam što misliti ... teško je izbjeći stvari koje bi mogle biti kontaminirane antraksom. Treba li se izbjegavati hrana? Treba li se pošta ostaviti neotvorena? Da li da otvaramo omotnice s računima ili da ih vratimo neotvorene? Što da se radi?" Uposlenici floridskih novina sjećaju se misterioznog pisma od prije više od tjedan dana, koje je sadržavalo neki prašak. Isto tako, neugodna je činjenica da je incident s antraksom izbio samo nekoliko tjedana nakon terorističkih napada u New Yorku i Washingtonu, 11. rujna. Alvin Fox je znanstvenik sveučilišta Južne Caroline, koji se bavi antraksom, a i urednik je medicinskog časopisa . On kaže da su okolnosti izbijanja antraksa na Floridi vrlo sumnjive. "Antraks se prirodno jednostavno ne nalazi u zgradama. Potpuno je bizarno da bi dvije osobe, u istoj zgradi, bile zaražene. Vrlo je teško zamisliti kako se to moglo dogoditi na potpuno prirodan način." Gospodin Fox hvali promptnu i agresivnu reakciju zdravstvenih dužnosnika nakon otkrića prvog slučaja, prošlog tjedna. No, on smatra da, premda su poduzete mjere potpuno ispravne, one neće riješiti problem. Američki Savezni centar za kontrolu bolesti, iz Atlante, trenutno obučava osoblje u pedeset laboratorija diljem Sjedinjenih država kako se provodi brza dijagnostika antraksa. No, kaže gospodin Fox, u slučaju masovnog biološkog napada, vrijeme je odsudni čimbenik. U trenutku kada će zdravstveni djelatnici dijagnosticirati antraks kod oboljelih žrtava, ističe Alvin Fox, najvjerojatnije će već biti prekasno da se spase njihovi životi, ili životi onih u kojima se bakterije u to vrijeme već inkubiraju. "Oni su usredotočeni na otkrivanje zaraze kada ona postane vidljiva. Nisu usredotočeni na to da misle na to da su ljudi koji se pojavljuju u bolnicama možda bili napadnuti tri dana ranije. A, s antraksom, poanta je da uspijete dati terapiju ljudima brzo nakon infekcije. Ako se čeka nekoliko dana, onda se završi s mnogo mrtvih. Ljudi ne idu liječniku dok se ne osjećaju stvarno bolesni. I u tome leži problem - kada se stvarno osjećaju bolesni, 90 postotna je mogućnost da će umrijeti." Gospodin Fox zagovara, kako on to naziva, detekciju antraksa. Kako kaže, u najgušće naseljenim područjima zemlje trebalo bi postaviti biosenzore i druge instrumente. Ta pomagala mogla bi upozoriti na biološki napad čim do njega dođe, čime se zdravstvenim djelatnicima daje dragocjeno vrijeme da izoliraju pogođenu populaciju i daju im antibiotike prije nego što se bakterija antraksa uspije inkubirati u organizmu žrtava.